Rozhodnutie Komisie
z 20. marca 1991
o žiadostiach o úhradu pomoci poskytnutej členskými štátmi organizáciám výrobcov orechov a/alebo svätojánskeho chleba
(91/229/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1035/72 z 18. mája 1972 o spoločnej organizácii trhu s ovocím a zeleninou [1], naposledy zmenené a doplnené nariadením (EHS) č. 3920/90 [2], najmä na jeho článok 14 písm. g),
keďže nariadením Rady (EHS) č. 789/89 [3] sa doplnili dojednania o pomoci pre organizácie výrobcov ovocia a zeleniny tým, že sa zaviedla dodatočná paušálna pomoc pre organizácie výrobcov, ktorých hospodárska činnosť sa sústreďuje na výrobu a predaj orechov a/alebo svätojánskeho chleba, čím podnecuje ich zakladanie;
keďže nariadením Rady (EHS) č. 790/89 [4] sa stanovila čiastka dodatočnej paušálnej pomoci určenej v článku 14 písm. b) nariadenia (EHS) č. 1035/72 pre zakladanie organizácií výrobcov;
keďže žiadosti o úhradu dodatočnej paušálnej pomoci poskytovanej členskými štátmi organizáciám výrobcov orechov a/alebo svätojánskeho chleba s cieľom pokryť dodatočné náklady na ich založenie musia obsahovať určité informácie, ktoré umožnia overenie súladu výdavkov s požiadavkami nariadenia (EHS) č. 1035/72, najmä jeho článku 14 písm. b);
keďže na účel efektívneho monitorovania žiadostí o úhradu musia členské štáty tri roky po záverečnej úhrade udržiavať k dispozícii pre Komisiu všetky podporné doklady, na základe ktorých bola pomoc poskytnutá;
keďže opatrenia ustanovené v tomto rozhodnutí sú v súlade so stanoviskom Riadiaceho výboru pre ovocie a zeleninu,
PRIJALA TOTO ROZHODNUTIE:
Článok 1
1. Žiadosti o úhradu výdavkov podľa článku 14 písm. b) nariadenia (EHS) č. 1035/72 sa predkladajú tak, ako je to uvedené v prílohe k tomuto rozhodnutiu.
2. Členské štáty spolu so svojou prvou žiadosťou o úhradu zasielajú Komisii znenia vnútroštátnych vykonávacích a kontrolných ustanovení a správnych pokynov, ako aj formuláre alebo akékoľvek iné doklady týkajúce sa správy daného opatrenia.
Článok 2
Členské štáty udržujú po dobu troch rokov odo dňa záverečnej úhrady k dispozícii pre Komisiu všetky doklady, na základe ktorých bola podľa článku 14 písm. b) nariadenia (EHS) č. 1035/72 poskytnutá pomoc, alebo ich overené kópie, ako aj úplný spis každého z príjemcov pomoci.
Článok 3
Toto rozhodnutie je adresované členským štátom.
V Bruseli 20. marca 1991